b"\n_START_ARTICLE_\nLlord\xc3\xa0\n_START_SECTION_\nEtimologia\n_START_PARAGRAPH_\nCom la majoria dels pobles que acaben en vocal t\xc3\xb2nica, el nom de Llord\xc3\xa0 deriva del nom o apel\xc2\xb7latiu d'un antic poblador d'\xc3\xa8poca romana, que s'instal\xc2\xb7l\xc3\xa0 en aquest lloc en el moment de la romanitzaci\xc3\xb3._NEWLINE_A partir d'aquesta idea comuna inicial, Coromines (op. cit.) postula dues hip\xc3\xb2tesis plausibles: que procedeixi de luridanu, derivat de luridu (fosc), o que provingui de lauretanu, derivat de lauru (llorer).\n_START_SECTION_\nDescripci\xc3\xb3\n_START_PARAGRAPH_\nEl poble de Llord\xc3\xa0 \xc3\xa9s uns 3 quil\xc3\xb2metres a l'est-sud-est d'Isona, i \xc3\xa9s f\xc3\xa0cilment accessible per una carretera local que hi mena des del km. 37 de la carretera C-1412, just a llevant de l'indret on hi ha les cases de Cal Carl\xc3\xad i Cal Cavaller. El Castell de Llord\xc3\xa0 \xc3\xa9s a quasi un quil\xc3\xb2metre al nord-est del poble, m\xc3\xa9s enlairat, per\xc3\xb2 seguint la carena on es dre\xc3\xa7a el poble mateix._NEWLINE_Es tracta d'un poble que mai no ha tingut gaire poblaci\xc3\xb3, per\xc3\xb2 l'estat en qu\xc3\xa8 es troba a principis del segle XXI \xc3\xa9s francament llastim\xc3\xb3s, llevat d'aquelles cases que han continuat habitades o arranjades com a segona resid\xc3\xa8ncia. Pascual Madoz deia, vers 1845, que Llord\xc3\xa0 tenia 11 cases miserables i una capella dependent de la parr\xc3\xb2quia de Covet. Tamb\xc3\xa9 deia que conservava vestigis d'haver estat un poble gran, ja que s'hi veien les restes de molts edificis._NEWLINE_L'any 1981 tenia ja nom\xc3\xa9s 20 habitants, i el 2006, 13. L'\xc3\xa8poca m\xc3\xa9s esplendorosa havia estat al segle XIV, en qu\xc3\xa8 arrib\xc3\xa0 a 23 focs (uns 115 habitants), per\xc3\xb2 la t\xc3\xb2nica general de Llord\xc3\xa0 \xc3\xa9s que estigu\xc3\xa9s al voltant d'una cinquantena d'habitants._NEWLINE_D\xc3\xb3na una idea de l'important que fou a l'\xc3\xa8poca medieval el poble de Llord\xc3\xa0 el fet que, a part del castell i la seva esgl\xc3\xa9sia de Sant Sadurn\xc3\xad, hi havia al poble dues esgl\xc3\xa9sies m\xc3\xa9s: la parroquial de Santa Maria i la de Sant Andreu, rom\xc3\xa0nica, situada a molt poca dist\xc3\xa0ncia del poble._NEWLINE_L'esgl\xc3\xa9sia parroquial \xc3\xa9s dedicada a Santa Maria, i, tot i que sembla tenir elements rom\xc3\xa0nics, la major part del temple actual \xc3\xa9s m\xc3\xa9s tard\xc3\xa0, a m\xc3\xa9s d'haver estat refet o haver rebut modificacions tot al llarg de la hist\xc3\xb2ria.\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria del poble de Llord\xc3\xa0 est\xc3\xa0 molt lligada a la del castell, at\xc3\xa8s que el poble es form\xc3\xa0 a partir de l'exist\xc3\xa8ncia del castell. El poble primitiu era a red\xc3\xb3s del castell, dins del recinte m\xc3\xa9s exterior dels tres de qu\xc3\xa8 est\xc3\xa0 format. El despla\xc3\xa7ament cap al lloc on \xc3\xa9s ara \xc3\xa9s m\xc3\xa9s tard\xc3\xa0. Amb el nou empla\xc3\xa7ament es constru\xc3\xad l'esgl\xc3\xa9sia de Santa Maria. El poble, amb la forma llatina tarda, baixmedieval, de Lordano est\xc3\xa0 documentat des del 949._NEWLINE_Aquesta esgl\xc3\xa9sia, que fou parroquial, conserva un campanar d'espadanya de dos ulls. En un d'ells, que fou desposse\xc3\xaft de la campana a la darrera guerra civil, es pot trobar un ob\xc3\xbas de morter fent de campana, igual que a la Mare de D\xc3\xa9u de la Posa o a la capella de sant Urb\xc3\xa0 dels Obacs de Llimiana._NEWLINE_Llord\xc3\xa0, grafiat Llordat, consta amb 3 focs (uns 15 habitants)._NEWLINE_A part del castell i del poble de Llord\xc3\xa0, en terres d'aquest poble hi ha les restes del despoblat de Llatzeret, situat en una fondalada entre el castell de Llord\xc3\xa0 i el de Biscarri.\n_START_SECTION_\nServeis tur\xc3\xadstics i comunicacions\n_START_PARAGRAPH_\nLlord\xc3\xa0 no t\xc3\xa9 cap mena de servei, ni tur\xc3\xadstic ni de cap mena, sin\xc3\xb3 que utilitza els de la propera vila d'Isona._NEWLINE_S'accedeix al poble per una carretereta local asfaltada que surt del quil\xc3\xb2metre 37 de la carretera C-1412b (Ponts - Tremp), i que mena al poble en uns 2 quil\xc3\xb2metres._NEWLINE_No t\xc3\xa9 cap mena de servei de transport p\xc3\xbablic, atesa la proximitat d'Isona. Nom\xc3\xa9s existeix el servei de transport escolar per tal de dur els nens a l'escola d'Isona (prim\xc3\xa0ria) o de Tremp (secund\xc3\xa0ria i batxillerat)."